Akraneskaupstaður sýnir jákvæða rekstrarniðurstöðu Á fundi bæjarstjórar Akraness síðdegis í gær voru ársreikningar Akraneskaupstaðar árið 2015 lagðir fram til fyrri umræðu . Samkvæmt þeim er rekstrarniðurstaða A-hluta jákvæð um 200,3 milljónir króna og rekstrarniðurstaða samstæðunnar , þ.e. A og B hluta var jákvæð um 75,1 milljón . Að sögn Regínu Ásvaldsdóttur bæjarstjóra er þetta þriðja árið í röð sem bæjarsjóður skilar rekstrarafgangi . „ Miklar kjarasamningshækkanir voru á árinu og lífeyrisskuldbinding Akraneskaupstaðar hefur hækkað verulega . Á móti komu hærri útsvarstekjur , aukin framlög úr Jöfnunarsjóði og auknar tekjur vegna sölu lóða . Aðhalds hefur verið gætt á öllum sviðum rekstrarins og sameiginleg útgjöld , til dæmis rekstur bæjarskrifstofunnar og fleira er nú 6,4% af skatttekjum bæjarfélagsins . Útgjöld vegna skólamála hafa hinsvegar hækkað úr 46,8% í 49% af skatttekjum og munar þar mestu um kjarasamning kennara , “ að sögn Regínu . Rekstrarniðurstaða hjúkrunarheimilisins Höfða var neikvæð um 116,2 milljónir króna , að mestu vegna lífeyrisskuldbindinga heimilisins . Á árinu greiddi Akraneskaupstaður niður lán um 263,6 milljónir króna en skuldahlutfall A hluta er nú 104% en var 116% árið 2014 . Skuldahlutfall A og B hluta er nú 116% en var 126% árið 2014 .